Labrīt, godātie deputāti! Sāksim Saeimas šā gada 14. janvāra pirmo ārkārtas attālināto sēdi. Darba kārtībā – lēmuma projekts “Par Gata Zamura 13. Saeimas deputāta pilnvaru apstiprināšanu uz laiku, kamēr no partijas Attīstībai/Par! kandidātu saraksta Rīgas vēlēšanu apgabalā ievēlētie deputāti pilda ministru pienākumus”. Mandātu, ētikas un iesniegumu komisijas vārdā - deputāts Ilmārs Dūrītis.
Labrīt, ļoti cienījamā Saeimas priekšsēdētāja! Augsti godātie deputāti! Saeimas Mandātu, ētikas un iesniegumu komisija savā šā gada 13. janvāra sēdē izskatīja Daniela Pavļuta iesniegumu par 13. Saeimas deputāta mandāta nolikšanu uz ministra amata pienākumu pildīšanas laiku. Nākamais kandidāts no partijas Attīstībai/Par! kandidātu saraksta Rīgas vēlēšanu apgabalā ir Māris Mičerevskis, kurš ir atteicies uzņemties 13. Saeimas deputāta amata pienākumus uz laiku. Savukārt nākamais kandidāts aiz Māra Mičerevska partijas Attīstībai/Par! sarakstā Rīgas vēlēšanu apgabalā ir Gatis Zamurs, kurš ir piekritis uzņemties 13. Saeimas deputāta amata pienākumus uz laiku, kā arī apliecinājis to, ka uz viņu neattiecas Saeimas vēlēšanu likumā un citos normatīvajos aktos noteiktie deputāta amata ieņemšanas ierobežojumi. Komisija aicina atbalstīt Saeimas lēmuma projektu “Par Gata Zamura 13. Saeimas deputāta pilnvaru apstiprināšanu uz laiku, kamēr no partijas Attīstībai/Par! kandidātu saraksta Rīgas vēlēšanu apgabalā ievēlētie deputāti pilda ministru pienākumus”. Paldies.
Paldies. Aicinu Gati Zamuru dot zvērestu vai svinīgo solījumu.
Saeimas priekšsēdētājas kundze! Cienījamie kolēģi! Es, uzņemoties Saeimas deputāta amata pienākumus, Latvijas tautas priekšā svinīgi solu būt uzticīgs Latvijai, stiprināt tās suverenitāti, latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Saeimu un likumus.
Zamura kungs, jūs kļūdījāties vienā vārdā. Jums būtu jādod svinīgais solījums vēlreiz.
Es atvainojos! Es, uzņemoties Saeimas deputāta amata pienākumus, Latvijas tautas priekšā zvēru būt uzticīgs Latvijai, stiprināt tās suverenitāti un latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Satversmi un likumus.
Paldies. Aicinu parakstīt svinīgo solījumu. Paldies. Lūdzu zvanu! Balsosim par lēmuma projektu “Par Gata Zamura 13. Saeimas deputāta pilnvaru apstiprināšanu uz laiku, kamēr no partijas Attīstībai/Par! kandidātu saraksta Rīgas vēlēšanu apgabalā ievēlētie deputāti pilda ministru pienākumus”! Lūdzu, balsosim! Par - 90, pret un atturas - nav. Lēmums pieņemts. Apsveicu 13. Saeimas deputātu Gati Zamuru! Godātie kolēģi! Sēdes darba kārtība ir izskatīta. Šā gada 14. janvāra otro attālināto ārkārtas sēdi sāksim pēc 15 minūtēm, tas ir, pulksten 9.20. Vēl deputātu klātbūtnes reģistrācija. Reģistrācija notikusi. Sēdi slēdzu.